1.  ปัจจัยความเสี่ยง

1.1 ความเสี่ยงเกี่ยวกับการประกอบธุรกิจ

  ธุรกิจการจัดจำหน่ายสินค้า

1.  ความเสี่ยงจากการไม่ได้รับการต่ออายุสัญญาตัวแทนจำหน่ายสินค้า

ในธุรกิจการให้บริการเป็นตัวแทนจำหน่ายสินค้า บริษัทจะร่วมหารือแนวทางการดำเนินการกับคู่ค้า
เพื่อให้มีเป้าหมายและประโยชน์ร่วมกันอย่างชัดเจนในระยะยาว อย่างไรก็ดี
สัญญาตัวแทนจำหน่ายสินค้าถือเป็นเครื่องมือสำคัญสำหรับธุรกิจด้านจัดจำหน่ายสินค้า
โดยสัญญาจะมีอายุระหว่าง 3-5 ปี และมีการกำหนดเงื่อนไขในการต่ออายุสัญญาไว้อย่างชัดเจน
บริษัทอาจมีความเสี่ยงจากการที่คู่สัญญาไม่ต่ออายุสัญญาหรือขอยกเลิกสัญญาเมื่อครบกำหนดของสัญญาและทำให้บริษัทสูญเสียรายได้จากการเป็นตัวแทนจำหน่ายสินค้านั้นๆ
นอกจากนี้ในการต่ออายุสัญญา
อาจมีโอกาสที่คู่สัญญาจะขอเปลี่ยนแปลงเงื่อนไขหรือข้อกำหนดของสัญญาที่ทำให้บริษัทเสียผลประโยชน์หรือได้รับผลตอบแทนที่ลดลง

จากแนวทางการดำเนินงานร่วมกับคู่ค้าโดยมองประโยชน์ร่วมกันในระยะยาวดังกล่าวข้างต้น
ทำให้โอกาสที่บริษัทจะสูญเสียคู่ค้าจากการยกเลิก หรือไม่ต่ออายุสัญญาน้อยลง
นอกจากนี้บริษัทยังได้กระจายความเสี่ยงดังกล่าวโดยการจัดจำหน่ายสินค้าจากผู้ผลิตหลายรายและหลายตราสินค้า
ทั้งยังมีสินค้าที่ผลิตจากบริษัทย่อยเป็นสำคัญ

ในระยะที่ผ่านมา บริษัทและผู้ผลิตหรือเจ้าของสินค้าที่เป็นคู่สัญญาได้มีการร่วมงานกันมาเป็นเวลานาน
และบริษัทได้ปฎิบัติตามข้อกำหนดและเงื่อนไขที่ระบุไว้ในสัญญาอย่างครบถ้วนมาโดยตลอด
จึงทำให้บริษัทได้รับความไว้วางใจในการต่ออายุสัญญา
รวมทั้งสามารถเจรจาเพื่อให้ได้รับอัตราผลตอบแทนที่เหมาะสมด้วย

2.  ความเสี่ยงจากสินค้าเก่าหรือหมดอายุ

  สินค้าที่บริษัทเป็นตัวแทนจำหน่ายเป็นสินค้าเพื่อการอุปโภคและบริโภค
  ซึ่งคุณภาพของสินค้าจะสัมพันธ์กับอายุของ

สินค้า บริษัทจึงมีความเสี่ยงหากสินค้าหมดอายุลงก่อนที่จะจำหน่ายสินค้าให้แก่ลูกค้า อย่างไรก็ตาม
บริษัทมีการกำหนดนโยบายและระบบในการบริหารควบคุมการหมุนเวียนของสินค้าที่วางจำหน่ายตามร้านค้าต่างๆ
ให้มีความสดใหม่อยู่ตลอดเวลาโดยมีแผนงานเพื่อควบคุมอายุสินค้าตั้งแต่การจัดเก็บ
การขนส่งให้ร้านค้า การหมุนเวียนของสินค้าในตลาด
รวมทั้งให้พนักงานขายสินค้าออกสำรวจสินค้าตามร้านค้าต่างๆอย่างสม่ำเสมอ
เพื่อให้ทราบความเคลื่อนไหวของสินค้าและเป็นการควบคุมดูแลอายุของสินค้าให้เป็นไปตามนโยบายที่กำหนดไว้
ซึ่งที่ผ่านมาบริษัทไม่เคยประสบปัญหาหรือการถูกร้องเรียนจากผู้บริโภคเกี่ยวกับสินค้าเก่าหรือหมดอายุ

  ธุรกิจการผลิตผลิตภัณฑ์อาหาร

3.  ความเสี่ยงจากความผันผวนของราคาและปริมาณวัตถุดิบ

ผลิตภัณฑ์ของบริษัทย่อยต้องพึ่งพาวัตถุดิบประเภทหลัก ได้แก่ ปลาทูน่า กุ้ง ปลาหมึก
และเนื้อปลาบดแช่แข็งโดย วัตถุดิบดังกล่าวมาจากธรรมชาติที่มีปริมาณขึ้นกับฤดูกาล
สภาพดินฟ้าอากาศ ปรากฎการณ์ทางธรรมชาติ ภัยธรรมชาติ เป็นต้น
รวมทั้งราคามีการขึ้น/ลงตามระดับอุปสงค์และอุปทานในตลาด
และหากมีเหตุการณ์ที่มากระทบกับราคาวัตถุดิบแล้ว จะทำให้มีการเปลี่ยนแปลงราคาซื้ออย่างรวดเร็ว
อันมีผลต่อต้นทุนการผลิตของบริษัทย่อย
ดังนั้นการบริหารต้นทุนวัตถุดิบอย่างมีประสิทธิภาพจะช่วยลดความเสี่ยงจากความผันผวนของวัตถุดิบลงได้
โดยผู้เกี่ยวข้องในการสั่งซื้อวัตถุดิบจะติดตามข้อมูลข่าวสารต่างๆ อย่างใกล้ชิด
ประกอบกับประสบการณ์และความเชี่ยวชาญในการดำเนินธุรกิจมาเป็นเวลานาน
ทำให้สามารถคาดการณ์และตัดสินใจได้อย่างรวดเร็วภายใต้การเปลี่ยนแปลงที่เกิดขึ้น
นอกจากนี้บริษัทย่อยจะทำงานร่วมกับคู่ค้าในระยะยาว
ในการวางแผนการผลิตและสำรองวัตถุดิบให้อยู่ในปริมาณและราคาที่เหมาะสม

4.  ความเสี่ยงจากอัตราแลกเปลี่ยน

บริษัทและบริษัทย่อยมีรายได้จากการส่งออกร้อยละ 33.70 และร้อยละ 32.34 ของรายได้รวมในปี
2550 และปี 2551 โดยรายได้ส่วนใหญ่เป็นสกุลเงินดอลล่าร์สหรัฐเป็นหลัก ดังนั้น
กิจการจึงมีความเสี่ยงจากอัตราแลกเปลี่ยน
โดยเฉพาะอย่างยิ่งในกรณีที่อัตราแลกเปลี่ยนมีความผันผวนค่อนข้างมากอันจะส่งผลกระทบต่อรายได้และกำไร
อย่างไรก็ตาม
วัตถุดิบและวัสดุหีบห่อที่ต้องนำเข้าจากต่างประเทศจะมีการวางแผนการรับชำระค่าสินค้าและการชำระค่าวัตถุดิบและวัสดุหีบห่อในเวลาใกล้เคียงกันที่สุด
(Natural Hedge) ซึ่งสามารถลดความเสี่ยงจากความผันผวนของอัตราแลกเปลี่ยนได้ส่วนหนึ่ง
นอกจากนี้ บริษัทยังได้มีการติดตามข่าวสารที่เกี่ยวข้องอย่างใกล้ชิด
รวมทั้งได้พิจารณาทำสัญญาซื้อขายอัตราแลกเปลี่ยนล่วงหน้า (forward Contract)
เพื่อเป็นการรับมือกับการขึ้นลงของอัตราแลกเปลี่ยนให้เกิดความเหมาะสมยิ่งขึ้นในแต่ละช่วงเวลา

5.  ความเสี่ยงจากการพึ่งพิงลูกค้ารายใหญ่และตลาดส่งออกในประเทศญี่ปุ่น

ผลิตภัณฑ์ปลาทูน่า และ Pet Food ของบริษัทย่อย ได้ส่งออกไปยังตลาดประเทศญี่ปุ่นเป็นหลัก
ซึ่งอาจมีผลกระทบในกรณีที่เกิดภาวะเศรษฐกิจตกต่ำ อันจะส่งผลต่อรายได้ของกิจการได้
อย่างไรก็ตามกิจการที่เกี่ยวข้องยังไม่เคยประสบปัญหาดังกล่าว ในทางกลับกัน
ด้วยสัมพันธภาพและความร่วมมือที่ดีจากคู่ค้า ทำให้ยอดการส่งออกมีการเติบโตอย่างต่อเนื่อง
มีผลตอบแทนที่ดี
ตลอดจนการพัฒนาผลิตภัณฑ์ใหม่ร่วมกับคู่ค้าอย่างสม่ำเสมอภายใต้หลัการที่เน้นความเชื่อมั่นด้านคุณภาพ
ความปลอดภัย

1.2 ความเสี่ยงจากการไม่ได้รับเงินปันผล

ณ วันที่ 31 ธันวาคม 2550 บริษัทมีผลขาดทุนสะสมจำนวน 500.67 ล้านบาท และได้ลดลงมาเหลือ
89.39 ล้านบาท เมื่อวันที่ 31 ธันวาคม 2551 ที่ผ่านมา
ทั้งนี้ส่วนหนึ่งเป็นผลมาจากการทำกำไรของกิจการจำนวน 108.80 ล้านบาท
รวมกับการโอนทุนสำรองส่วนเกินมูลค่าหุ้นอีกจำนวน 302.48 ล้านบาท
ที่มาจากมติที่ประชุมวิสามัญผู้ถือหุ้นเมื่อวันที่ 19 ธันวาคม 2551

จากผลการดำเนินงานที่มีกำไรอย่างต่อเนื่องในรอบหลายปีที่ผ่านมาประกอบกับความพยายามที่จะเอาชนะอุปสรรคที่เกิดจากผลกระทบของปัจจัยภายนอกซึ่งคาดว่าจะไม่รุนแรงจนควบคุมไม่ได้
ทำให้มีการคาดการณ์ว่าผลขาดทุนสะสมมีโอกาสหมดไปภายในปี 2552
นี้และบริษัทคงจะอยู่ในฐานะที่สามารถจ่ายเงินปันผลให้แก่ผู้ถือหุ้นได้ในที่สุด